San Ġiljan pass 'il bogħod mir-rebħ tal-kampjonat San Ġiljan………………11 Neptunes…………………5 (2-2 , 4-1 , 4-1 , 1-1) San Ġiljan jinsabu pass 'il bogħod mir-rebħ tal-Kampjonat Premier tal-waterpolo wara li ddominaw l-ewwel play-off tal-finali kontra Neptunes fejn ħarġu rebbieħa bl-iskor ta' 11-5. B'hekk huma sa issa rebħu l-konfronti kollha kontra l-ġirien mill-Balluta – xhieda tad-dominanza assoluta tagħhom matul dan l-istaġun. Għal San Ġiljan, l-aqwa skorers kienu l-captain Matthew Zammit u Dino Zammit, filwaq li għal Neptunes, l-aktar players li rnexxielhom isibu x-xibka kienu Stevie Camilleri u Gabriel Pace, b'żewġ goals kull wieħed. Fl-ewwel sessjoni, il-partita tat indikazzjoni li kienet se tkun waħda bilanċjata hekk kif intemmet fi draw ta' 2-2, bil-goals għall-Ġiljaniżi jaslu minn Matthew Zammit minn man-up wara li tkeċċa Jordan Camilleri u Andreas Galea. Min-naħa l-oħra, għal Neptunes, Gabriel Pace, irreġistra doppjetta, bl-ewwel goal tiegħu jasal minn man-up wara li tkeċċa Paul Fava. Fit-tieni sessjoni San Ġiljan ħadu r-riedni tal-logħba ħarġu rebbieħa bl-iskor ta' 4-1, bl-iskorers ikunu Dino Zammit (2) bit-tieni goal tiegħu jasal minn sitwazzjoni ta' player iktar wara li tkeċċa Luke Calleja, Andreas Galea u Matthew Zammit. Min-naħa l-oħra, Stevie Camilleri skorja l-uniku goal għal Neptunes minn penalty. Fit-tielet sessjoni, San Ġiljan ittrijonfaw bl-istess skor li bih rebħu t-tieni waħda, jiġifieri, b'dak ta' 4-1 u prattikament aċċertaw mir-rebħa meta bdew ir-raba' sessjoni fil-vantaġġ ta' 10-4. L-awturi tal-goals kienu Paul Fava, Matthew Zammit minn man-up wara li tkeċċa Gabriel Pace, u Ben Plumpton (2), bit-tieni goal tiegħu jasal ukoll minn sitwazzjoni ta' player iktar wara li tkeċċa Luke Calleja. Jeremy Abela skorja l-goal waħdani għal Neptunes. Fil-veritá, ir-raba' sessjoni kienet formalitá minħabba li l-Ġiljaniżi kienu qed igawdu vantaġġ ta' sitt goals. Huma dehru komdi jamministraw u mingħajr sforz żejjed temmew din l-aħħar sessjoni fi draw ta' 1-1. Il-goal tagħhom wasal minn Dino Zammit minn man-up wara li tkeċċa Gabriel Pace għat-tieni darba filwaqt li Stevie Camilleri wieġeb għal Neptunes.